钦定古今图书集成/明伦汇编/人事典/第106卷 > 《羌村三首州》〈在鄜州〉杜甫
## 钦定古今图书集成/明伦汇编/人事典/第106卷 > 《羌村三首州》〈在鄜州〉杜甫

“峥嵘赤云西，日脚下平地。柴门鸟雀噪，归客千里至。
妻孥怪我在，惊定还拭泪。世乱遭飘荡，生还偶然遂。”
乡人满墙头，感叹亦欷歔。夜阑更秉烛，相对如梦寐。

又

晚岁迫偷生，还家少欢趣。娇儿不离膝，畏我复却去。
忆昔好追凉，故绕池边树。萧萧北风劲，抚事煎百虑。
赖知禾黍收，已觉糟床注。如今足斟酌，且用慰迟暮。

又

“群鸡正乱叫，客至鸡斗争。驱鸡上树木，始闻扣柴荆。
父老四五人，闻我久远行。手中各有携，倾榼浊复清。
苦辞酒味薄，黍地无人耕。兵革既未息，儿童尽东征。
请为《父老歌》，艰难愧深情。”歌罢仰天叹，四座泪纵横。